**RAS NGUVILA AZUNGUMZA NA WATUMISHI, BUKOBA.**

**Na, Milka Kaswamila, Bukoba.**

Watumishi wa Halmashauri ya Wilaya Bukoba wametakiwa kuwa mabalozi wazuri wa Rais wa Jamhuri ya Muungano wa Tanzania, mheshimiwa Samia Suluhu Hassan kwa kuyasema mazuri yote ambayo Serikali ya Awamu ya Sita imeyafanya na inaendelea kuyafanya kwa Halmashauri yao na nchi kwa ujumla ili kuendelea kuwasogezea wananchi huduma bora katika sekta za elimu, afya, maji na miundombinu.

Wito huo umetolewa na Katibu Tawala wa Mkoa wa Kagera, mheshimiwa Toba Nguvila, jana tarehe 21.11.2022, alipokuwa akizungumza na watumishi hao baada ya kusikiliza changamoto zao, wakati wa ziara yake ndani ya Halmashauri hiyo ambapo pia alimpongeza mkuu wa Wilaya ya Bukoba, Mheshimiwa Moses Machali na Mwenyekiti wa Halmashauri hiyo, ambaye pia ni Mwenyekiti wa ALAT Taifa, Mheshimiwa Murshid Ngeze kwa ufuatiliaji wao mzuri wa miradi ya maendeleo na kuwataka watumishi wa Halmashauri hiyo kuendelea kushiirkiana nao ili kuhakikisha Halmashauri na Wilaya kwa ujumla zinakuwa na maendeleo Zaidi.

Baada ya wito huo, mheshimiwa Nguvila aliipongeza Halmashauri kwa ukusanyaji mzuri wa mapato ya ndani na kumtaka Mkurugenzi na menejimenti yote kwa ujumla kuhakikisha wanaendelea kupambana kudhibiti uoptevu wa mapato na hasa katika sekta ya uvuvi ambayo ni miongoni mwa vyanzo vikuu vya mapato ya ndani ya Halmashauri hiyo.

“Zuieni mapato yanayopotea, zuieni uvuvi haramu ambao umekithiri hali mkijua kwamba takriban asilimia 63 ya mapato ya Wizara ya Uvuvi yanatokana na Ziwa Victoria, hivyo basi pambaneni kukusanya mapato huko. Ni heri mapato yazidi kuliko kupungua maana yakizidi yatatumika kutatua changamoto mahali pengine”alisema Nguvila.

Mheshimiwa Nguvila pia amewataka watendaji wa kata kuhakikisha wanahamasisha upatikanaji wa chakula cha mchana kwenye shule zilizo ndani ya kata zao ili kusaidia kupunguza tatizo la utoro, mimba zisizotarajiwa na lishe duni na udumavu kwa wanafunzi.

“Kila shule ni lazima iwe na chakula cha mchana na mimi mwenyewe nitafuatilia hilo kwa kuzitembelea na kula pamoja na wanafunzi chakula cha mchana kwa uthibitisho zaidi, maana kukosa chakula nayo inachangia ududmavu wao” alieleza Nguvila.

Aidha, Mheshimiwa Nguvila amewaasa watumishi kufanya kazi kwa kujiamini na kwa kufuata sheria, kanuni na taratibu zinazoongoza utumishi wao huku wakidumisha ushirikiano na uhusiano mzuri baina yao wakati wanaposubiri msawazisho wa Ikama ambao Mkoa unataraji kuufanya ili kutatua tatizo la upungufu wa watumishi katika baadhi ya maeneo ya Halmashauri na kuendelea kuwajengea watumishi hali ya kujiamini Zaidi katika utendaji wao.

“Msawazisho wa Ikama katika mkoa wangu ni lazima ufanyike ili pale palipo na mapungufu yaondolewe lakini katika kufanya msawazisho huu tutazingatia utendaji kazi wa mtumishi. Hata hivyo, ninawapongeza watumishi wote kwa kufanya kazi vizuri, endeleeni kufanya hivyo”alibainisha Nguvila.

Lengo la ziara hii ya Katibu Tawala wa Mkoa wa Kagera ndani ya Halmashauri ya Wilaya Bukoba lni kuzungumza na watumishi, kusikiliza changamoto walizonazo na kukagua mwenendo wa miradi ya maendeleo inayoendelea kutekelezwa ndani ya Halmashauri hiyo.